༄། །ཁྲོམ་ཚོགས་སྐབས་སུ་ཇོ་བསྐུལ་གཞན་ཕན་འོད་ཟེར་སྟོང་ལྡན་
ཞེས་བྱ་བ་བཞུགས་སོ།།
དབང་རྭ་བསྒྲིགས་སྐབས་སུ་ཁྲོམ་ཚོགས་ཇོ་བསྐུལ་བྱ་ན། དང་པོ་མ་ཎི་འུར་བརྒྱག་ཞེས་ལན་གསུམ། མ་གྱུར་ནམ་མཁའི་མཐའ་དང་མཉམ་པའི་སེམས་ཅན་ཐམས་ཅད་རྣམ་མཁྱེན་བླ་ན་མེད་པ་རྫོགས་པའི་སངས་རྒྱས་ཀྱི་གོ་འཕང་ཐོབ་པའི་ཆེད་དུ། འཕགས་མཆོག་སྤྱན་རས་གཟིགས་དང་། གསུང་མཆོག་ཡི་གེ་དྲུག་མའི་དབྱངས་ཀྱིས་རིགས་དྲུག་གི་སྡུག་བསྔལ་རྒྱུ་དང་བཅས་པ་བྱང་ཞིང་དག་ནས་འཁོར་བ་དོངས་ནས་སྤྲུགས་ཏེ་དོན་གཉིས་ཕུན་སུམ་ཚོགས་པའི་སྐལ་པ་དང་ལྡན་དགོས། མ་ཎི་འུར་བརྒྱག ཕྱོགས་དུས་རབ་འབྱམས་རྒྱལ་བའི་སྤྱི་གཟུགས་རིགས་དང་དཀྱིལ་འཁོར་རྒྱ་མཚོའི་ཁྱབ་བདག དོན་བརྒྱུད་དཔལ་ལྡན་འབྲུག་པའི་བསྟན་པའི་མངའ་བདག ཀུན་མཁྱེན་མཆོག་གཟིགས་ཡབ་སྲས་རྣམས་ཀྱི་སྐུ་ཡི་གསང་གསུམ་མི་ཤིགས་རྡོ་རྗེའི་ཁམས་སུ་བརྟན་ཞིང་། མཛད་འཕྲིན་ཁྱབ་གདལ་དུ་སྐྱོང་ཏེ་ཉེར་འཚེ་བར་ཆད་ཞི་ཞིང་། མཐུན་རྐྱེན་ཕུན་སུམ་ཚོགས་པ་སྤེལ་བ་དང་། དམ་པའི་ཆོས་ཀྱི་སྦྱིན་པས་རིས་མེད་སྐྱེ་འགྲོ་ཀུན་ཀྱང་ཐར་པ་དང་ཐམས་ཅད་མཁྱེན་པའི་གོ་འཕང་བདེ་བླག་ཏུ་ཐོབ་པའི་སྐལ་པ་དང་ལྡན་དགོས། མ་ཎི་འུར་བརྒྱག ཕན་བདེའི་འབྱུང་གནས་རྒྱལ་བསྟན་མདོ་སྔགས་གཉིས་ཀྱི་བསྟན་པ་རིན་པོ་ཆེ་ཕྱོགས་དུས་གནས་སྐབས་ཐམས་ཅད་དུ་དར་ཞིང་རྒྱས་དགོས། མ་ཎི་འུར་བརྒྱག སྤྱིར་དམ་པའི་ཆོས་མཛད་ཡོངས་དང་། ཁྱད་པར་རྡོ་རྗེ་སྤུན་ཚོགས་ཀུན་ཀྱང་རིམ་པ་གཉིས་ཀྱི་རྣལ་འབྱོར་གོང་དུ་འཕེལ་བ་དང་། དཀོར་གྱི་ཉེས་པས་མི་གོས་ཤིང་། འགལ་རྐྱེན་ཉེར་འཚེ་ཀུན་ཞི་སྟེ། གནས་སྐབས་སུ་ཆོས་མཐུན་གྱི་བསམ་དོན་ཐམས་ཅད་འབད་མེད་དུ་འགྲུབ་ནས། མཐར་ཐུག་སོ་སོའི་ཡི་དམ་ལྷ་དང་དབྱེར་མེད་དུ་སངས་རྒྱས་པའི་འབྲས་བུས་ཞིང་ཁམས་ཁྱད་པར་ཅན་བགྲོད་ནུས་པའི་སྐལ་པ་དང་ལྡན་དགོས། མ་ཎི་འུར་བརྒྱག ས་ཆའི་སྟོད་སྨད་བར་གསུམ་ན། དབང་གཞི་ཆོས་གཞི་ལེན་མི། སྐྱེལ་བསུ་རོགས་དན་བྱེད་མི། ར་བཟའ་མེ་ཤིང་འབུལ་མི། ཆོས་རྭ་རྡོག་པས་བརྫིས་ཚད། ཤི་གསོན་འབྲེལ་བ་གང་ཡོད་ཐམས་ཅད་བསྐལ་པ་བརྒྱ་སྟོང་དུ་བསགས་པའི་སྡིག་པ་དང་སྒྲིབ་པ་ཐམས་ཅད་དག་ནས་བདེ་ལེགས་རྡོ་རྗེའི་གོ་འཕང་ཐོབ་དགོས། མ་ཎི་འུར་བརྒྱག འདིར་འཚོགས་འདིར་འདུས་པ་རྣམས་ཀྱི་ཁ་ཐོག་གི་མནའ། ལག་ཐོག་གི་སྡིག་པ། སྒོ་ཐོག་གི་བཤས་ལུག སྡིག་པ་དང་སྒྲིབ་པ་ཉེས་པ་དང་ལྟུང་བ་ཅི་བྱས་པ་ཐམས་ཅད་བྱང་ཞིང་དག་ནས་འཕགས་མཆོག་ཐུགས་རྗེ་ཆེན་པོའི་གསུང་ཡི་གེ་དྲུག་པ་ཆར་བཞིན་བབས་ནས་དཔལ་རྫོགས་པའི་སངས་རྒྱས་ཀྱི་གོ་འཕང་རིན་པོ་ཆེ་ཐོབ་དགོས། མ་ཎི་འུར་བརྒྱག ད་ལྟ་སྔ་ལུས་རྙིང་པ་བོར་ཞིང་། ཕྱི་ལུས་གསར་པ་མ་རྙེད་པ། རིག་པ་གཏད་མེད་དུ་འཁྱམས་པའི་དབང་མེད་བར་དོའི་སེམས་ཅན་ཐམས་ཅད་འཇིགས་སྐྲག་འཁྲུལ་སྣང་གི་སྡུག་བསྔལ་མཐའ་དག་ཞི་ཞིང་། ལྷ་དང་མཁའ་འགྲོས་བསུས་ཏེ་བདེ་ཆེན་དག་པའི་ཞིང་དུ་སྐྱེ་བ་ལེན་ནུས་པའི་སྐལ་པ་དང་ལྡན་དགོས། མ་ཎི་འུར་བརྒྱག ཚེ་འདས་མིང་ནས་ཐོས་ཚད། བསྔོ་ཡིག་ནང་ན་ཐེབས་ཚད། ཁས་ལེན་བརྒྱུད་པའི་ཚེ་འདས། ཚེ་འདས་མ་བརྗེད་གང་ཟེར། ཤི་གསོན་འབྲེལ་བ་གང་ཡོད་ཐམས་ཅད་ཀྱི་ལས་ངན་བག་ཆགས་དང་བཅས་པ་ཉེ་བར་ཞི་ནས། ངན་སོང་འཁོར་བའི་གནས་ནས་ཐར་ཏེ། ཐར་པ་བླ་མེད་བདེ་བ་ཆེན་པོའི་གོ་འཕང་ལ་འགོད་དགོས། མ་ཎི་འུར་བརྒྱག ཤ་ཁྲག་ཟོས་པའི་སེམས་ཅན། འོ་ཞོ་འཐུང་བའི་མ་འབྲུ། བཀལ་ཁུལ་བྱས་པའི་རྟ་ཁལ། ཚོང་པའི་ཚོང་ལུག འཛོ་མོའི་རྟོལ་ལེ། སྒོ་ཁའི་བཤས་ལུག ཚེ་འདས་མིང་ནས་ཐོས་ཚད། རྒྱུ་ཁ་ལག་གི་འབྲེལ་བ་ཡོད་ཚད། བསྔོ་དགོས་པ་ཡིད་ལ་གང་ཡོད་ཐམས་ཅད་སངས་རྒྱས་པའི་འབྲས་བུ་ཐོབ་དགོས། མ་ཎི་འུར་བརྒྱག དེ་ནས་དབྱངས་ཀྱིས། ཕ་བླ་མ་སྐུ་བཞིའི་གངས་རི་ལ། །སེམས་མོས་གུས་ཀྱི་ཉི་མ་མ་ཤར་ན། །བྱིན་རླབས་ཀྱི་ཆར་རྒྱུན་མི་འབེབས་པས། །སེམས་མོས་གུས་འདི་ལ་ནན་ཏན་མཛོད།། སྤྲོ་ན། བྱམས་དང་སྙིང་རྗེའི་རྟ་ཕོ་ལ། །གཞན་ཕན་གྱི་དཀྱུས་ཐག་མ་བཅད་ན། །ཁྲོམ་ལྷ་མིའི་འོལ་ཆེ་མི་འབྱུང་བས། །སེམས་བྱང་ཆུབ་མཆོག་ལ་ནན་ཏན་མཛོད། །རང་ལུས་ལྷ་སྐུའི་རྒྱལ་པོ་ལ། །གཞན་དོན་གྱི་འདུན་མ་མ་སྒྲིམ་ན། །ནམ་བོར་ལ་ངེས་པ་མི་འདུག་པས། །སེམས་མ་ཡེངས་འཇོག་ལ་ནན་ཏན་མཛོད། ། སོགས་ཀྱང་བརྗོད། མིན་ཀྱང་། བླ་མ་མེད་པའི་གོང་རོལ་ན། །སངས་རྒྱས་བྱ་བའི་མིང་ཡང་མེད། །བསྐལ་པ་སྟོང་གི་སངས་རྒྱས་རྣམས། །བླ་མ་དག་ལ་བརྟེན་ནས་འབྱུང་། །རྗེ་ཁྱེད་རང་ལ་གསོལ་བ་བཏབ་པའི་མཐུས། །མ་ཁམས་གསུམ་འགྲོ་བའི་སེམས་ཅན་རྣམས། །རྐྱེན་ཕྱི་ནང་གི་བར་ཆད་ཞི་བ་དང་། །མཆོག་ཐུན་མོང་དངོས་གྲུབ་སྩལ་དུ་གསོལ། །ལུས་དལ་འབྱོར་འདི་ནི་རྙེད་དཀའ་བས། །དུས་ད་རེས་དམ་པའི་ལྷ་ཆོས་མཛོད། །ཚེ་མི་རྟག་ནམ་མཁའི་གློག་འདྲ་བས། །ཆོས་མྱུར་དུ་བསྒྲུབ་པའི་བརྩོན་འགྲུས་མཛོད། །ལས་རྣམ་སྨིན་འབྲས་བུ་མྱོང་ངེས་པས། །རྒྱུ་འབྲསཀྱི་སྤང་བླང་ཞིབ་པར་མཛོད། །མ་ཁམས་གསུམ་འཁོར་བའི་སྡུག་བསྔལ་ལ། །བཟོད་མེད་པའི་སྙིང་ནས་ལྷ་ཆོས་མཛོད། །སྐྱབས་དུས་གསུམ་དཀོན་མཆོག་རྒྱ་མཚོ་ལ། །དུས་བྱང་ཆུབ་བར་དུ་སྐྱབས་སུ་མཆི། །མ་ཁམས་གསུམ་འཁོར་བའི་སེམས་ཅན་ལ། །སེམས་བྱང་ཆུབ་མཆོག་ཏུ་བསྐྱེད་པར་བགྱི། །དཔལ་རིགས་བརྒྱའི་ཁྱབ་བདག་རྡོར་སེམས་ལ། །རྒྱུད་ལས་སྒྲིབ་སྦྱང་བའི་བཟླས་གསལ་མཛོད། །མཆོག་ཞིང་ཡུལ་སྦྱིན་གནས་ཐམས་ཅད་ལ། །རྒྱུ་ཚོགས་གཉིས་རྫོགས་པའི་མཆོད་སྦྱིན་ཐོོངས། །ལུས་སྣང་སྟོང་ལྷ་ཡི་བསྐྱེད་རིམ་ལ། །རྗེ་རྩ་བརྒྱུད་བླ་མ་སྤྱི་བོར་བསྒོམས། །ངག་བཟླས་བརྗོད་གསོལ་འདེབས་རྒྱུན་དུ་གྱིས། །མཆོག་དབང་བཞི་འོད་ཞུ་བྱིན་རླབས་ཞུ། །མ་ཡེངས་རང་སེམས་རང་ངོ་ལྟོས། །གང་ཤར་དགག་སྒྲུབ་རེ་དྭོགས་བྲལ། །རྐྱེན་བཟང་ངན་རོ་སྙོམས་ལམ་དུ་ཁྱེར། །དུས་རྒྱུན་དུ་འབྲལ་བ་མེད་པར་བརྟེན། །མ་འགྲོ་དྲུག་ཡོངས་ལ་སྙིང་རྗེ་གྱིས། །དགེ་རྩ་རྣམ་མང་འགྲོ་ལ་བསྔོ། །རྗེ་བླ་མ་རྣམས་ལ་གསོལ་འདེབས་མཆོག །བྱིན་རླབས་དངོས་གྲུབ་བསྩལ་དུ་གསོལ། །མ་ཁམས་གསུམ་འགྲོ་བའི་སེམས་ཅན་རྣམས། །དཔལ་རྫོགས་པའི་སངས་རྒྱས་ཐོབ་པར་ཤོག །རྩ་བའི་བླ་མའི་དབང་ཡོན་ཤོག །ཁོང་སྐུ་ཚེའི་རྒྱལ་མཚན་བརྟན་གྱུར་ཅིག །འདིར་ཚོགས་ཁྲོམ་གྱི་སྐུ་རིམ་ཤོག །འདིར་མ་འཚོགས་པ་ཡི་ཆོས་སྐལ་ཤོག །བསྔོ་དགོས་གང་ཡོད་དོན་ལ་བསྔོ། །རྫོགས་པའི་སངས་རྒྱས་ཐོབ་པར་ཤོག ། མ་ཎི་འུར་བརྒྱག ཨོཾ་ཨཿཧཱུྃ་བཛྲ་གུ་རུ་པདྨ་སིདྡྷི་ཧཱུྃ། ཞེས་དབྱངས་ཀྱིསབསྐུལ། བླ་མས་དབང་ཚིག་གསུང་རན་པ་དང་། མ་ཎི་འུར་བརྒྱག་ཅེས་འདོན་མཚམས་བཅད། དབང་འགྲིམས་རན་པ་དང་། བཛྲ་གུ་རུ་སྔརབཞིན་བསྐུལ། དབང་འགྲིམས་ཚེའང་བརྗེད་སྐུལ་བྱ། དབང་ཚིག་གསུང་རན་དུས་སྔར་བཞིན། དགོན་སྡེ་ཆེ་ཁག་རྣམས་ལ་དབང་ཆེན་སྐབས་འགྲིམས་དུས་བླ་མ་སྐུ་ཁམས་ཞེས་དལ་བུས་འུར་འདོན་བྱ། ལན་བསྐུལ་སྲོལ་སོགས་མེད། ཡུལ་ཕྱོགས་འགའ་རེ་མ་ཎི་དབྱངས་སྲོལ་ཡོད། བཀའ་དབང་གྲུབ་ནས་གཏང་རག་ཞབས་བརྟན་དགེ་བསྔོ་བཀྲ་ཤིས་བཅས་ནས་མོལ་ལབ་ཡུལ་དུས་གནས་སྐབས་དང་བསྟུན། ཆེ་བཤད་དགེ་རྩ་ཁས་ལེན་སོགས་བརྗོད་པ་ཚིག་གི་སྒོ་དབྱེ། ཅེས་མན་བསྐུལ་དོན་བསྡུས་སྨོན་པ་ཀུན་ཚང་གཞན་ཕན་འོད་ཟེར་སྟོང་ལྡན་ཞེས་བྱ་བ་འདི་ནི་ཀུན་དགའ་བསྟན་འཛིན་གྱིས་མཛད་ཟེར་བའི་དཔེ་ཐོར་བུ་ལ་བལྟས། མ་ཚང་རིགས་ཁ་སྐོང་ཏེ་ཁམས་མིང་པས་ཧོར་ཡུལ་ལ་གར་ཚང་ཁང་པ་ལྕང་ལོ་ཅན་འཁོད་སྐབས་སྦྱར་ཏེ་བཀོད་པ་དོན་གཉིས་ཕུན་སུམ་ཚོགས་པ་ཤོག་ཅིག་གུ། །།